Někotružkuli diskusiju Łazowskeje gmejnskeje rady je minjene lěta Steffen Mühl nastorčił. „Ja temy jenož na wědomje njebjeru, ale so za jich zmysłom prašam“, měni 47lětny, kiž je za Swobodnych wolerjow Hórnikečanskeho jězora wot lěta 2009 čłon Łazowskeje gmejnskeje rady a Wulkoždźarowskeje wjesneje rady. 24. apryla kandiduje wón za zastojnstwo Łazowskeho wjesnjanosty.
Rodźeny Wojerowčan bydli wot lěta 2001 we Wulkich Ždźarach, hdźež přisłuša předsydstwu domizniskeho towarstwa. W tehdyšej Šibojskej brunicowej jamje je wón powołanje mechanikarja nawuknył a pozdźišo w Choćebuzu twarstwo studował. Dźensa dźěła wón w Grodkowskim předewzaću a wěnuje so saněrowanju starych wobćežmow.
Jako wjesnjanosta chcył wón wobydlerjam přeco blisko być. Přidatne poćežowanje ludźi z popłatkami za dróhotwar, wopłóčki a chódniki měło so jara dokładnje pruwować. Dobre rozrisanje chce Steffen Mühl za Běłochołmčansku šulu nadeńć. Za nju měli so wšitke warianty dokładnje pruwować. Předstajić móhł sej wón běrowowy abo lěkarski centrum.
slk_Latn szl_Latn szl_Latn